“ஆம், நாம் செய்வதொன்றுமில்லை” என்றார் யுதிஷ்டிரர். “தந்தைக்கு எதிர் எழுந்து போர் செய்தால் அன்னை சொல் கேட்டே அவ்வாறு செய்தோம் என்று எவருமறியாத நிலையில் அப்பெரும்பழியை தாங்களே சுமக்க வேண்டியிருக்கும்” என்றான் சகதேவன். “அதிலெனக்கு தயக்கமில்லை” என்று யுதிஷ்டிரர் சொன்னார். “அன்னையின்பொருட்டு அப்பழியும் என் தலையில் அமையட்டும். கொடியவன் என்று தலைமுறைகள் முன்பு நிற்பது கடினமானதே. அதைவிடக் கடினம் அவ்வாறு நம்முன் நாம் நிற்பது” என்றார்.